Erna Solberg, forsætisráðherra Noregs, baðst í dag lausnar fyrir sig og ráðuneyti sitt á ríkisráðsfundi í Ósló. Stefnt er að því að ný ríkisstjórn taki við á fimmtudag.
Eftir að Jan Tore Sanner fjármálaráðherra lagði fram fjárlagafrumvarp næsta árs á Stórþinginu í morgun kvaddi Erna Solberg sér hljóðs og tilkynnti þingheimi að hún ætlaði að biðjast lausnar fyrir sig og ráðuneyti sitt á fundi með Haraldi konungi í dag. Úrslit þingkosninganna í síðasta mánuði hefðu verið með þeim hætti að komið væri að ríkisstjórnarskiptum í Noregi. Því ætlaði hún að ráðleggja konungi að setja sig í samband við Jonas Gahr Støre, formann Verkamannaflokksins, og óska eftir því við hann að mynda nýja stjórn. Ríkisráðsfundurinn var haldinn klukkan ellefu að íslenskum tíma. Samkvæmt hefð fór konungur fram á að Erna Solberg gegndi embætti forsætisráðherra enn um sinn, þar til ný ríkisstjórn hefði verið mynduð.
Að sögn norskra fjölmiðla hafa Verkamannaflokkurinn og Miðflokkurinn sammælst um að mynda minnihlutastjórn, sem áformað er að taki við stjórnartaumunum á fimmtudag. Til stendur að kynna ráðherralista nýju stjórnarinnar á morgun.
Erna Solberg, forsætisráðherra Noregs, baðst í morgun lausnar fyrir sig og ráðuneyti sitt á ríkisráðsfundi í Ósló. 